ผู้ว่าฯ ลำพูน นำคณะทำงาน และวิทยากรโครงการไทยนิยม ยั่งยืน สร้างความเข้าใจแก่ประชาชนในพื้นที่ ต.น้ำด
ผู้ว่าราชการจังหวัดลำพูน นำคณะทำงานทีมวิทยากรโครงการไทยนิยม ยั่งยืน ชี้แจง แนวทางการดำเนินงาน โดยมีประชาชน ชุมชนบ้านห้วยอ้อ หมู่2 ตำบลน้ำดิบ อำเภอป่าซาง ร่วมรับฟังและร่วมเสนอแนะแนวทางดำเนินโครงการเพื่อแก้ไขปัญหา ให้ตรงตามความต้องการของประชาชน

 การลงพื้นที่ชี้แจงทำความเข้าใจกับประชาชนในโครงการไทยนิยม ยั่งยืน ของจังหวัดลำพูนได้เริ่มขึ้นแล้วในพื้นที่ 51 ตำบล ทั้ง 8 อำเภอ โดยเมื่อช่วงค่ำวันที่ (21 ก.พ. 61) ที่วัดห้วยอ้อ ต.น้ำดิบ อ.ป่าซาง จ.ลำพูน นายอรรษิษฐ์ สัมพันธรัตน์ ผู้ว่าราชการจังหวัดลำพูน ได้พบปะกับประชาชนชาวตำบลน้ำดิบเพื่อชี้แจงวัตถุประสงค์และแนวทางการการดำเนินโครงการฯ ซึ่งรัฐบาลมีความต้องการให้ประชาชนมีชีวิตความเป็นอยู่ที่ดี มีอาชีพ มีรายได้ ลดความเหลื่อมล้ำทางสังคม ประชาชนมีจิตสำนึกรักสามัคคี โดยมีนายยงยุทธ สุขศิริ นายอำเภอป่าซาง , นางณัฎฐิยาภรณ์ ศรีสุบรรณ์ พัฒนาการจังหวัดลำพูน , ผู้บังคับการตำรวจภูธรจังหวัดลำพูน , นายกองค์การบริหารส่วนตำบลน้ำดิบ , หัวหน้าส่วนราชการ และประชาชน 250 คนร่วมเวทีการขับเคลื่อน  จากนั้นทีมวิทยากรของอำเภอป่าซางได้พบปะกับประชาชนเพื่อรับทราบความต้องการของประชาชน และปัญหาชีวิตความเป็นอยู่ในด้านต่างๆ ซึ่งชาวตำบลน้ำดิบ มีความต้องการให้หน่วยงานภาครัฐเข้ามาช่วยแก้ปัญหาที่สำคัญ ได้แก่ ปัญหา ราคาพืชผลการเกษตร อาทิ ข้าว และลำไย , ปัญหาด้านแหล่งน้ำสำหรับทำการเกษตร ,ปัญหากระแสไฟฟ้าในครัวเรือนตกขาดความเสถียร และต้องการให้มีพัฒนาถนนในหมู่บ้านที่ยังเป็นทางลูกรัง เพื่อให้เกิดความสะดวกในการสัญจร ซึ่งทีมขับเคลื่อนฯ ระดับตำบล จะวิเคราะห์สภาพปัญหาความเดือดร้อน จัดทำแผนงาน  โครงการที่สอดคล้องกับความต้องการของประชาชนอย่างแท้จริง โดยยึดหลักการมีส่วนร่วม คนไทยไม่ทิ้งกัน และชุมชนอยู่ดีมีสุข